BCH กลับสู่โหมดเติบโตปกติ
ฐานรายได้และกำไรของ BCH ยังเติบโตดีกว่าราว 40-50% ซึ่งมาจากทั้ง organic growth และ pent up demand รวมถึงฐานผู้ประกันตนประกันสังคม
ฐานรายได้และกำไรของ BCH ยังเติบโตดีกว่าราว 40-50% ซึ่งมาจากทั้ง organic growth และ pent up demand รวมถึงฐานผู้ประกันตนประกันสังคม
14 พ.ค. 2566

คุณค่าบริษัท
ชัดเจนว่าสถานการณ์โควิดที่คลี่คลาย พลอยทำให้รายได้และกำไรของโรงพยาบาลขนาดกลางและเล็กหดหายตามไปด้วย หนึ่งในนั้นคือ บริษัท บางกอก เชน ฮอสปิทอล จำกัด (มหาชน) หรือ BCH ซึ่งรายงานกำไรสุทธิงวดปี 2565 เหลือแค่ 3,038.91 ล้านบาท ลดลง 55.6% เมื่อเทียบกับปี 2564 ที่มีกำไรสุทธิ 6,846.00 ล้านบาท
สาเหตุหลักมาจากรายได้ที่เกี่ยวข้องกับโควิดหายไปกว่า 40% อยู่ที่ 6,083 ล้านบาท ส่งผลให้ในปี 2565 BCH มีรายได้จากกิจการโรงพยาบาลอยู่ที่ 18,826 ล้านบาท ลดลง 12% เมื่อเทียบกับปี 2564 ที่มีรายได้จากกิจการโรงพยาบาลอยู่ที่ 21,404 ล้านบาท
ตอกย้ำด้วยงบไตรมาส 1/2566 กำไรสุทธิลดฮวบเหลือ 253 ล้านบาท ลดลง 87.5% เมื่อเทียบกับไตรมาส 1/2565 ที่มีกำไรสุทธิ 2,028 ล้านบาท เป็นผลมาจากรายได้รวมลดลง 62.1% อยู่ที่ 2,691 ล้านบาท ส่วนใหญ่มาจากรายได้จากการรักษาพยาบาลผู้ป่วยโควิดที่ลดลง สอดรับกับการกลับเข้าสู่สถานการณ์ปกติ
โดยในไตรมาสนี้มีรายได้ผู้ป่วยทั่วไปอยู่ที่ 1,766 ล้านบาท ลดลง 39.0% เมื่อเทียบกับช่วงเดียวกันของปีก่อนจากฐานรายได้โควิดที่อยู่ในระดับสูง ขณะที่รายได้ผู้ป่วยประกันสังคมอยู่ที่ 896 ล้านบาท เพิ่มขึ้น 13.8%
จากสถานการณ์ดังกล่าว ทำให้ในปี 2566 คงไม่เห็น BCH เติบโตก้าวกระโดดเหมือนในอดีต แต่จะเห็นการเติบโตได้ต่อเนื่อง รับปัจจัยหนุนจาก 1) สำนักงานประกันสังคมมีการปรับขึ้นอัตราเหมาจ่ายรายหัวของผู้ประกันตนเพิ่ม 10.24% เป็น 1,808 บาทต่อหัว จากเดิมอยู่ที่ 1,640 บาทต่อหัว มีผลบังคับใช้ 1 พ.ค. 2566 เป็นต้นไป จะส่งผลดีต่อรายได้ในส่วนของประกันสังคมของเครือโรงพยาบาล BCH โดยตรง
โดยปัจจุบันบริษัทมีฐานลูกค้าประกันสังคมที่เป็นผู้ป่วยอยู่ในระบบประมาณ 1.05 ล้านราย จากโควตาทั้งหมด 1.55 ล้านราย ซึ่งถือว่าสูงที่สุดในกลุ่มโรงพยาบาลเอกชน หรือมีฐานผู้ป่วยประกันสังคมเป็นอันดับ 1 ของประเทศไทย และ 2) การแพร่ระบาดของเชื้อไวรัสโควิด-19 สายพันธุ์ใหม่ XBB.1.16 ซึ่งคาดจะทำให้มีตัวเลขผู้ติดเชื้อเพิ่มขึ้น
ด้านบล.หยวนต้า ระบุว่า คาดกำไรในปี 2566 ของ BCH จะชะลอตัวจากฐานสูง อย่างไรก็ตามหากไปเทียบผลประกอบการกับช่วงปี 2562-2563 ซึ่งเป็นช่วงก่อนจะมีผลกระทบโควิด มองว่าฐานรายได้และกำไรของ BCH ยังเติบโตดีกว่าราว 40-50% ซึ่งมาจากทั้ง organic growth และ pent up demand รวมถึงฐานผู้ประกันตนประกันสังคมที่เพิ่มทะลุ 1 ล้านราย สูงสุดในกลุ่มโรงพยาบาลเอกชน และยังเติบโตต่อเนื่องตามแผนในการสร้างโรงพยาบาลใหม่ และมีโอกาส M&amp;A อีกในอนาคต นอกจากนี้ ยังมีประเด็นบวกที่ยังไม่ได้รวมในประมาณการจากการปรับเพิ่มขึ้นค่าหัวประกันสังคมอีกด้วย
สำหรับการประเมินมูลค่า (Valuation) ปัจจุบันราคาหุ้น BCH ซื้อขายกันที่ P/E ระดับ 17.07 เท่า เทียบกับ P/E ตลาดโดยรวมที่ระดับ 18.78 เท่า ถือว่าราคาซื้อขายยังต่ำกว่าตลาด อย่างไรก็ตามถ้าดู P/BV ที่ระดับ 4.17 เท่า อาจสูงกว่าค่าเฉลี่ยที่ส่วนใหญ่ P/BV จะอยู่ที่ระดับ 1.55 เท่า โดยมีราคาเป้าหมายเฉลี่ยที่ 23.33 บาท จากราคาต่ำสุด 20.00 บาท และราคาสูงสุด 26.50 บาท